L'A-FAD (Associació d'Artistes i Artesans del FAD), amb la col·laboració de l'Ajuntament de Barcelona, del Consorci de Comerç, Artesania i Moda (CCAM) de la Generalitat de Catalunya i del Districte Cultural de l'Hospitalet de Llobregat, presenta una nova edició de Tallers Oberts BCN, les jornades de portes obertes de tallers i espais de creació que apropen l'art, l'artesania, el disseny i la creació a la ciutadania.
Degut a la crisi de la Covid-19, el projecte de Tallers Oberts BCN ha vist modificat el seu format i les dates de celebració.
Enguany les jornades de portes obertes tindran lloc del 22 al 25 d'octubre, en el marc de la Setmana d'Artesania de Catalunya que impulsa el Consorci de Comerç, Artesania i Moda (CCAM) de la Generalitat de Catalunya i que tindrà lloc del 19 al 25 d'octubre en format digital.
Els visitants hauran de demanar cita prèvia als tallers que hi participen, per tal d'evitar possibles aglomeracions.
Per quart any consecutiu, la convocatòria s'ha fet extensible a tota Barcelona i l'Hospitalet de Llobregat.
El nombre total de tallers participants arriba fins als 102, repartits de la següent manera: Ciutat Vella (13), Eixample (11), Gràcia (21), Horta, Guinardó (4), L'Hospitalet de Llobregat (11), Sant Andreu (9), Sant Martí (15), Sants, Montjuïc (14) i Sarrià, Sant Gervasi (4).
Els participants que ho desitgin programaran activitats durant els dies de celebració de les jornades, les quals seran amb registre previ obligatori.
En total s'han programat 29 activitats, repartides entre els 4 dies que duraran les jornades.
Els visitants podran participar en workshops, exposicions, inauguracions i tallers, entre d'altres.
Totes les activitats es poden consultar a la programació de la web de Tallers Oberts BCN.
Aquestes activitats es desenvoluparan presencialment si la situació ho permet; en cas que no es puguin dur a terme les activitats de manera física, es faran virtualment a través dels perfils socials de l'A-FAD.
Una de les novetats importants de la present edició és l'impuls de la plataforma web vinculada a l'activitat.
El portal estarà actiu durant tot l'any per rebre el registre de tots els tallers i espais de creació d'art, artesania i creació de Barcelona i l'Hospitalet.
D'aquesta manera, es pretén aconseguir un complet directori que es vagi nodrint durant tot l'any, independentment de les dates de celebració de les jornades presencials.
A més, la web www.tallersobertsbarcelona.cat canvia el seu disseny per a modernitzar-lo, gràcies a la tasca de l'equip de l'Oficina de Disseny, estudi que ha conceptualitzat una campanya centrant la identitat gràfica en l'argot i especificitat del vocabulari relacionat amb els oficis.
Les funcionalitats de la web també es renoven per tal de donar més visibilitat als participants: el mapa de tallers permet que cada participant compti amb una fitxa descriptiva de referència del seu treball i dels serveis que ofereix.
A la web s'hi poden consultar tots els participants de les jornades 2020, les activitats, el mapa i les fitxes de participants.
Serà a partir del mes de novembre que es tornarà a obrir el registre per a tots aquells que vulguin formar part del directori web, actiu durant tot l'any.
Associació d'Artistes i Artesans del FAD), amb la col·laboració de l'Ajuntament de Barcelona, del Consorci de Comerç, Artesania i Moda (CCAM) de la Generalitat de Catalunya i del Districte Cultural de l'Hospitalet de Llobregat